Peter Skaarup (DD), 2023-03-28:
Tak for det.
I Danmarksdemokraterne deltager vi også meget gerne aktivt i den her redegørelse og den her debat om vigtige internationale spørgsmål, som de her tre organisationer står for.
Vi synes, det er godt, at ministeren og ordførerne er klar til at sætte Danmarks engagement i en række internationale organisationer på dagsordenen, ligesom vi traditionelt gør det her i Folketinget med den her debat.
Det er jo bl.a., fordi Danmark faktisk har en rigtig vigtig rolle at spille i internationalt samarbejde.
Det er jo spørgsmål som Arktis, hvor Danmark selvfølgelig har en helt afgørende rolle og et afgørende ord at skulle have sagt, og hvor vi sammen med ikke mindst Grønland har nogle vigtige interesser på spil.
Det drejer sig selvfølgelig også om situationen i Ukraine, hvor det er vigtigt, at vi giver vores holdning til kende i forhold til at støtte ukrainernes kamp mod angrebsmagten, Rusland.
Det sætter jo i virkeligheden måske allermest den her diskussion om vores engagement i forskellige internationale organisationer i relief, fordi det er utrolig vigtigt, at vi ikke lader os kue af regimer, som ikke respekterer andre landes suverænitet og ikke respekterer andre landes frihedsrettigheder for deres befolkninger.
Og det er i virkeligheden også det, der er på spil i forhold til Rusland og – dem kan vi sagtens også tage med – i forhold til Hviderusland og Lukasjenko.
Jeg vender tilbage til de spørgsmål lidt senere i indlægget.
Det synes jeg da at hr. Søren Søndergaard egentlig stillede nogle udmærkede spørgsmål om tidligere i debatten.
Derfor er det jo så også vigtigt, at Danmark har en stemme i de her internationale fora, godt akkompagneret af Folketinget, som er med til at give nogle signaler til vores repræsentanter i de tre organisationer, men også andre organisationer.
Som jeg lige var inde på, er det klart, at arbejdet i de her organisationer i øjeblikket ligesom mange andre steder er hårdt præget af Ruslands aggression over for Ukraine, invasionen, som man har prøvet på, men som heldigvis på mange måder er slået fejl – og godt for det.
Vi har jo i Danmark oplevet ældre medborgere, som ikke har haft råd til at betale deres energiregninger.
Og dem, der havde råd, var nødt til at skære deres udgifter helt ind til benet, og sådan er det jo stadig væk for nogle i vores samfund.
Deraf er der jo også kommet en række initiativer, som Folketinget har været nødt til at lave og måske også skal gå videre med i fremtiden.
Det gælder også for børnefamilier, og det gælder også for andre, der er i økonomisk uføre.
På grund af de her høje regninger til først og fremmest energi og fødevarer har alt det, der foregår i det omkringliggende samfund og ikke mindst i Ukraine, stor indflydelse på, hvad der foregår her i Danmark.
Derfor er det selvfølgelig også ekstra vigtigt, at vi er i stand til at agere fra dansk side.
Så vil jeg lige sige lidt om de enkelte organisationer.
I Østersørådet er Rusland jo først blevet suspenderet, og siden er de udtrådt af organisationen.
Det er et vigtigt arbejde, der foregår i Østersørådet.
Det er jo vigtigt med rimelig samordning, når det f.eks. gælder etablering af kæmpe vindmølleparker eller dumpet ammunition i Østersøen.
Og der er jo desværre også rigtig meget militær i Østersøen nu, og måske er der endnu mere på vej ind.
Så det er vigtigt, at der er en platform, hvor man kan tale om regional dialog og samarbejde i Østersøområdet.
Så der er fuld opbakning til, at det her forum eksisterer.
Så kan man altid diskutere, hvor meget det så kan i praksis i dagligdagen.